ნანნინგი
ნანნინგი (გამარტ. ჩინ. 南宁; ტრადიც. ჩინ. 南寧, ფინინი: Nánníng; ჯუან. Namzningz) — დედაქალაქი და მოსახლეობის მხრივ უდიდესი ქალაქი გუანსი-ჯუანის ავტონომიურ რეგიონში, ჩინეთი. ის ცნობილია, როგორც „მწვანე ქალაქი“ სუბტროპიკული სარტყლებისათვის დამახასიათებელი ფოთლოვანი მცენარეების გამო. ის მდებარეობს გუანსის სამხრეთ ნაწილში და გარს გორაკები აკრავს. ქალაქისათვის, მუსონებიის გამო, ნოტიო სუბტროპიკული კლიმატია დამახასიათებელი. 2018 წლის აღწერის მიხედვით, ნანნინგში 7 241 100 ადამიანი ცხოვრობს, რომელთაგან 4 417 600 ადამიანი ურბანულ არეალში, 3 839 800 კი სუბურბანულ რაიონში ცხოვრობს. 1949 წლის დასაწყისში ნანნინგში ეკონომიკური ზრდა დაიწყო. წარსულში არსებულ როლებთან ერთად (კომერციული და ადმინისტრაციული ცენტრი) ქალაქმა ინდუსტრიული მნიშვნელობაც შეიძინა. დღესდღეობით, ნანნინგი ითვლება გუანსის ეკონომიკურ, ფინანსურ და კულტურულ ცენტრად. ქალაქი ასევე არის მთავარი ცენტრი ჯუანების (ეთნიკური უმცირესობა გუანსი-ჯუანში) გადამზადებისათვის. ნანნინგის სახალხო პარკი ქალაქის ცენტრში არსებული რეკრეაციული ზონაა. ნანნინგი წარმოადგენს რეგიონის მნიშვნელოვანი უნივერსიტეტების ადგილსამყოფელს, რომელთა შორისაა: გუანსის უნივერსიტეტი, გუანსის სამედიცინი უნივერსიტეტი და გუანსის ხელოვნების უნივერსიტეტი.